Rian roep Jacaranda FM wéér vaarwelRian van Heerden. (Foto: Verskaf) Die gewilde en omstrede radiopersoonlikheid Rian van Heerden gaan einde vandeesmaand sy oorfone vir die laaste keer by Jacaranda FM ophang. Hennie Myburgh, Jacaranda FM-programbestuurder, het dié nuus dat hy The Scenic Drive with Rian gaan groet in ŉ mediaverklaring Woensdagoggend bevestig. “Ons besluit om dié hoofstuk van Rian se middagprogram te sluit is met deeglike oorweging en beraadslaging geneem. Die wedersydse besluit sal ruimte bied om die volgende generasie radiotalent by Jacaranda FM te ontwikkel en Rian meer ruimte te gee om sy sakeprojekte na te streef,” het Myburgh gesê. Hy het bygevoeg dat Jacaranda FM geweldig trots is op Rian se bydrae tot die radiostasie se sukses. “Rian eindig sy ampstermyn op ŉ hoë noot nadat hy verlede jaar die Suid-Afrikaanse Radio-toekenning vir beste middagprogram op ŉ kommersiële stasie gewen het. Ons het ook gesien hoe sy nuwe restaurant en baie TV-programme ongelooflike sukses behaal en sal aanhou om sy pogings te ondersteun op enige denkbare manier,” voeg Myburgh by. Die nuus volg nadat Van Heerden gisteraand in ŉ kort plasing op sy Facebookblad geskryf het: “My radioloopbaan eindig op 30 Junie 2022. Baie dankie vir al die jare se liefde, meer besonderhede volg.” Rian groet Jacaranda FM vir n tweede keer. Foto: Verskaf) Van Heerden het in 2012 by dié gewilde radiostasie aangesluit as mede-aanbieder van die Complimentary Breakfast-program, wat hy in 2017 gegroet het. Hy het egter kort daarna teruggekeer en later aangesluit as aanbieder van die middagprogram, The Scenic Drive with Rian. Die aanbieder is bekend vir sy omstrede opmerkings en debatte. Maroela Media het ook vroeër berig dat hy verlede jaar aangewys is as aanbieder van kykNET se Wie word ŉ miljoenêr?, die plaaslike weergawe van die internasionale TV-program Who Wants to Be a Millionaire?. Hy is verder ook bekend as televisieaanbieder en vervaardiger van verskeie ander reekse, onder meer die opspraakwekkende reeks Seks in Afrikaans. “Toe ek teruggekeer het na Jacaranda FM, het ek nooit gedink om hierdie program vir nog vyf jaar aan te bied nie, dit was ŉ geskenk om so baie met Mzansi oor die luggolwe te deel. Radio is en sal altyd een van ons grootste mediums vir kommunikasie bly – natuurlik sal ek dit mis. Aan ons luisteraars, dankie! Dankie dat jy deur die jare met my ingestem het, gelag, gedeel, gedebatteer, saamgestem het en nie saamgestem het nie. Ek sal daardie feitlik Suid-Afrikaanse straatbraaie en my span mis, maar ek is baie opgewonde om meer tyd en fokus in my bestaande en nuwe projekte te kanaliseer,” voeg Van Heerden by. “Dankie vir die jare lange ongesensorde kommentaar, verfrissende bywerkings en wonderlike humor. Ek gaan jou elke middag mis, ek weet nie hoe ek dit deur die verkeer gaan maak nie,” het een van sy vele aanhangers op Facebook aangevoer. Dit is nog nie duidelik wie die leisels by hom in die middagprogram sal oorneem nie.